सेरेना ने विंबलडन अधिकारियों पर लगाया भेदभाव का आरोप  
सेरेना विलियम्स ने विंबलडन अधिकारियों पर आरोप लगाया है कि वे नडाल और जोकोविच जैसे पुरुष खिलाड़ियों के साथ विशेष व्यवहार करते हैं।
दिग्गज टेनिस खिलाड़ी सेरेना विलियम्स ने विंबलडन अधिकारियों पर आरोप लगाया है कि वे राफेल नडाल और नोवाक जोकोविच जैसे पुरुष खिलाड़ियों के साथ विशेष व्यवहार करते हैं।  सेरेना ने यह आरोप गुरुवार को सिमोपा हालेप के खिलाफ कोर्ट टू पर खेले गए विंबलडन के अपने दूसरे दौर के मैच के बाद लगाए। यह कोर्ट ऑल इंग्लैंड क्लब से काफी दूर है। इस मैच को सेरेना ने 3-6, 6-2, 6-1 से जीत लिया।  सेरेना को इस बात का मलाल है कि गत विजेता रहने और चार बार यहां खिताब हासिल करने के बावजूद विंबलडन के अधिकारियों ने उनका दूसरे दौर का मैच ऐसी जगह आयोजित करवाया, जो ऑल इंग्लैंड क्लब से दूर था। सेरेना टूर्नामेंट के इस तरह के कार्यक्रम से खासी खफा दिखीं।  उन्होंने कहा कि पुरुष चैंपियन नडाल और दूसरी वरीयता प्राप्त नोवाक जोकोविच ने मिलकर भी उनके बराबर विंबलडन खिताब नहीं जीते हैं, लेकिन इन पुरुष खिलाड़ियों के साथ उनके जितना अपमानजनक व्यवहार कभी नहीं किया गया।